text: Zumzeig, un nou cinema-bistrot a Sants-Montjuïc | Zona Sec
  Al carrer Béjar, 53, al barri d'Hostafrancs, lluny de les aglomeracions i del turisme, s'ha posat en marxa una innovadora proposta cultural, la sala Zumzeig. En un moment tant difícil per a la cultura, l'aposta valenta de l'Esteban Bernatas, director i programador de la sala, és aire fresc pel sector.
  Sala de projeccions / Ana Inés Falcone
  L'espai és reduït, 230m² distribuïts en una sala amb capacitat per a 70 persones i un bistrot amb cabuda per a poc més de 30. Un espai íntim, al qual ha donat forma l'arquitecta Rosa Bassols, on es projecten pel·lícules d'autor i documentals, i en un futur, confessa Bernatas, també videoart. La sala de projeccions es complementa amb el bistrot, un lloc on poder compartir i debatre les impressions i sensacions entorn del film, mentre es fa un mos o es pren una copa. Arrodoneix el projecte la periòdica participació de cineastes per afavorir la interacció amb el públic.
  Les pel·lícules són seleccionades amb cura i per això és mantenen en cartell durant dos mesos aproximadament i en diferents horaris, facilitant que la gent interessada en veure-les pugui assistir. Una manera de combatre el que Bernatas anomena "estrenatitis" i que assegura va a la contra del cinema i la cultura.
  Amb tots aquests ingredients, Zumzeig, inaugurada el 4 d'octubre, crea l'ambient perfecte per gaudir "d'anar al cinema". Bernatas té clar que els espectadors són molt més que clients consumidors de pel·lícules, són persones que gaudeixen de l'art del cinema, i amb aquest objectiu va gestar l'espai.
  Zumzeig és una nota auditiva, un so oscil·lant que s'escampa, i que cadascú pot interpretar a la seva manera: el so de les abelles, dels borinots, o fins i tot pot ser un so inquietant.